ગુજરાતી સમાચાર: ટેલિકોમ સેક્ટરની લાઇસન્સ ફી, GST ઘટાડો: પ્રસાદ | Gst 97 - Corporates | I Am Gujarat
Gujarati News Corporates ટેલિકોમ સેક્ટરની લાઇસન્સ ફી, GST ઘટાડો: પ્રસાદ
Updated: Aug 23, 2019 14:30 pm IST
70798146
નવી દિલ્હી:ટેલિકોમ પ્રધાન રવિશંકર પ્રસાદે નાણાપ્રધાન નિર્મલા સીતારામન પાસે લાઇસન્સ ફી અને GSTમાં તીવ્ર ઘટાડાની માંગણી કરી છે. પ્રસાદે નાણાપ્રધાનને ટેલિકોમ કંપનીઓની ₹36,000 કરોડની ઈનપુટ ટેક્સ ક્રેડિટ આપવા પણ જણાવ્યું છે.
પ્રસાદે સીતારામનને 22ઓગસ્ટે લખેલા પત્રમાં જણાવ્યું હતું કે, "હું ટેલિકોમ સર્વિસ પ્રોવાઇડર્સના CEOsને મળ્યો હતો. તેમની સાથે મેં સેક્ટરની વૃદ્ધિ અંગે ચર્ચા કરી હતી."
સૂત્રોએ ETને જણાવ્યું હતું કે, ટેલિકોમ પ્રધાને કંપનીઓને નેટવર્ક્સમાં પૂરતું રોકાણ નહીં કરતા હોવાનું કહ્યું હતું. પ્રસાદે તેમને ટેક્‌નોલોજી અપગ્રેડ કરવાનું અને ખાસ કરીને દેશમાં 4G નેટવર્કમાં રોકાણ કરવા જણાવ્યું હતું.
ઉલ્લેખનીય છે કે, વોડાફોન આઇડિયાના ચેરમેન કુમાર મંગલમ્ બિરલા અને વોડાફોન આઇડિયાના નવા CEO રવિન્દર ઠક્કરની ટેલિકોમ પ્રધાન સાથેની બેઠક પછી બે જ દિવસમાં રવિશંકર પ્રસાદે સીતારામનને પત્ર લખ્યો હતો.
અગાઉ પ્રસાદે બે મહિના પહેલાં નાણાપ્રધાનને પહેલી વખત ટેલિકોમ સેક્ટર માટે પગલાં લેવા જણાવ્યું હતું. પ્રસાદે તાજેતરના પત્રમાં ટેલિકોમ ઇક્વિપમેન્ટ પરના GSTમાં તાકીદે ઘટાડો કરવા જણાવ્યું છે. તેમણે પ્રથમ તબક્કામાં GST દર 12ટકા અને ત્યાર પછી વધુ નીચો કરવા માંગ કરી છે. અત્યારે ટેલિકોમ ઇક્વિપમેન્ટ પર 18 ટકા GST લાગે છે.
અર્થતંત્રમાં ટેલિકોમ સેક્ટરનું મહત્ત્વ દર્શાવતાં પ્રસાદે જણાવ્યું હતું કે, ટેલિકોમ ઇન્ફ્રાસ્ટ્રક્ચર હવે મહત્ત્વનું બન્યું છે. ખાસ કરીને અન્ય સેવાઓ માટે તે કરોડરજ્જુનું કામ કરી રહ્યું છે. એટલે સેક્ટરમાં તરલતાની સ્થિતિ સુધારવી જરૂરી છે. સેક્ટરમાં દબાણનો ખ્યાલ આપતાં તેમણે કહ્યું હતું કે, સેક્ટરની એડ્જસ્ટેડ ગ્રોસ રેવન્યૂ (AGR) બે વર્ષમાં 25 ટકા ઘટીને 2018-'19માં ₹1,38,000 કરોડ રહી છે. તે ટેલિકોમ સેક્ટરની નબળી સ્થિતિ દર્શાવે છે. પ્રસાદે સરકારને ટેલિકોમ સેક્ટરની સ્થિતિ સુધારવા કેટલાંક પગલાં લેવા જણાવ્યું હતું.